后汉溧阳侯史崇墓碑颂隋末大乱。避地闽越。碑坏再立。其颂曰。
史仲谟 (Tang)
山岳降精，川渎耀灵。猗欤史氏，世济其英。忠言允塞，嘉猷有声。从容燮理，散诞飞缨。含香青琐，敷奏丹庭。有犯无隐，唯言是听。王室斯赖，诸侯以宁。内侍帷幄，外典专城。为政以德，察狱以情。化俗草偃，溪谷风清。金相玉质，不陨厥名。处溢不骄，居劳不惮。视险如夷，忘身逐叛。駉颂美鲁，青蒲安汉。执简书愆，奸邪逃窜。匪君之忠，孰能戡乱。在昔隆汉，姻娅皇家。惟帝念功，爵命屡加。三台五鼎，驸马奉车。腰佩两印，绶带双緺。何彼秾矣，常棣之华。如圭不玷，似玉无瑕。节之以礼，俭而不奢。笃生我侯，英略备举。有艺有才，能文能武。孝以奉亲，忠惟卫主。赤眉始结，白波犹侮。执锐破坚，斩馘灭虏。截彼长蛇，歼斯猾竖。策赏庙堂，书勋王府。功成弗居，名立不取。简在帝心，酬封祚土。厥土惟何，在溧之浒。初食三千，卒封万户。葭菼揭揭，麀鹿麌麌。禾𥝻旆旆，原田膴膴。俯营川陆，鱼盐所聚。蝗飞火灭，还珠去虎。子民辑悦，建兹城宇。大厦耽耽，听政之所。祠堂石殿，生灵攸处。凡春秋兮，祭祀不阻。